গ্যাস সিলিন্ডার নিয়ে সচেতন না হওয়ায় বড় দুর্ঘটনা ঘটে গেল বেহালায়। বেহালার এক বাড়িতে গ্যাস সিলিন্ডার বিস্ফোরণ হওয়ায় আহত ৬ জন। 
সূত্রের খবর, রান্না করার পরে গ্যাস ঠিক ভাবে বন্ধ না করার ফলে সারা রাত ধরে গ্যাস লিক হয়। সকালের দিকে পুরো বাড়ি প্রায় গ্যাস চেম্বারে পরিণত হয়। দুর্ভাগ্যবশত সনজিৎ মণ্ডল নামে ওই বাড়িরই এক সদস্য সিগারেট বা বিড়ি জ্বালানোর জন্য আগুন ধরাতেই সিলিন্ডারটিতে বিস্ফোরণ ঘটে। বিস্ফোরণের মাত্রা এতই তীব্র ছিল যে, বাড়ির ছাদ উড়ে যায়। 
ভিডিও দেখুন
 
 
 

বিস্ফোরণের সময়ে ঘরে সনজিৎ মণ্ডল-সহ ছিলেন তাঁর স্ত্রী ঝরনা মণ্ডল ও দুই ছেলে সুমন মণ্ডল ও সঞ্জয় মণ্ডল। প্রত্যেকেই গুরুতর ভাবে আহত হন। বাড়িটিতে আগুন লেগে যাওয়ায় বেহালা রামচরণ এলাকার দুই বাসিন্দা ছুটে আসেন। তাঁরাও আহত হন। 
গ্যাস সিলিন্ডার থেকে এত বড় দুর্ঘটনায় আতঙ্কিত হয়ে পড়েন এলাকার বাসিন্দারা। গ্যাস ছড়িয়ে পড়ে আরও বিপত্তি ঘটতে পারে— এই ভেবে এলাকার বাসিন্দারাও তাঁদের বাড়ি থেকে সিলিন্ডার বের করে দিতে থাকেন।
ভিডিও দেখুন 
 
 

ঘটনায় আহত ৬ জনকে প্রথমে বিদ্যাসাগর ও পরে এসএসকেএম হাসপাতালে নিয়ে যাওয়া হয়। সুস্মিতা মণ্ডল পরে বাঁচাতে এসেছিলেন বলে তাঁর চোট গুরুতর নয়। তাই তাঁকে হাসপাতাল থেকে ছেড়ে দেওয়া হয়েছে। কিন্তু ২ শিশু-সহ ও ৫ জনের অবস্থা আশঙ্কাজনক বলে জানা গিয়েছে।